Vyfde dag van soektog na Pta-ma hervatMadelein Murray en haar seun, Hanco. Foto: Facebook ŉ Volskaalse soektog na Madelein Murray (40), die sakevrou en ma van vyf kinders wat Vrydagoggend deur vloedwater in Pretoria meegesleur is, is Dinsdagoggend hervat. Die vier dae lange soektog het tot dusver niks opgelewer nie en is Maandagaand weens swak sigbaarheid opgeskort. Dit het Dinsdag met dagbreek hervat. Johan Pieterse, woordvoerder van die Tshwane-nooddienste, het vroeër aan Maroela Media gesê hoewel die watervlak gedaal het, word die soektog bemoeilik deur talle opdrifsels langs die rivier en talle klippe, boomtakke en stompe in die water. “Dit is ŉ moeilike soektog en die soekgeselskap moet kilometers ver in ongemaklike toestande soek. Soek- en reddingswerkers, die gemeenskap en die polisie se honde-eenheid fynkam die oewers van die Apiesrivier en die polisie se duikeenheid soek in die Bon Accorddam. Die soekgebied strek oor sowat 13 km van die laagwaterbrug in Flowerstraat in Capital Park tot waar die rivier in die dam vloei, en dan die dam self,” het Pieterse gesê. Madelein is die eienaar van Scrap Zone Recyclers, ŉ skrootwerf in Pretoria se middestad. Sy is die ma van vier seuns en ŉ dogter tussen ses en 20 jaar oud. Sy en haar oudste seun, Hanco (20), was in sy voertuig, ŉ Nissan Skyline, toe dit omstreeks 03:00 in vloedwater in die Apiesrivier beland het. Volgens Henco het hy bestuur toe ŉ fratsgolf die motor op die laagwaterbrug in Flowerstraat getref en in die rivier ingedruk het. Hy het haar verbete probeer red, maar die vloedwater het haar uit sy greep gespoel. Hy het ŉ ent van die brug self tot by die oewer gekom en hulp by ŉ vulstasie ontbied. Die motor se erg beskadigde wrak is omstreeks 09:00 gevind.